钦定古今图书集成/明伦汇编/官常典/第360卷 > 姜思睿
## 钦定古今图书集成/明伦汇编/官常典/第360卷 > 姜思睿

按《明外史姜应麟传》：“思睿，应麟从子也，字颛愚。少孤，
事母孝。举天启二年进士，授行人。崇祯三年，擢御史。
都城被兵，历陈危削之形，责政府中枢及在朝在边
诸臣甚至。明年春，陈天下五大弊：曰加派病民，曰邮
传过削，曰搜剔愈精、头绪愈乱，曰惩毖愈甚、颓废愈
多，曰督责愈急、蒙蔽愈深。”忤旨切责。帝以久旱修省，
思睿极论诸臣负国状。其冬，遣宦官监视边务，抗疏
切谏。已，劾首辅周延儒，以家人周文郁为副将，弟素
儒为锦衣，叔父人瑞为中书，受赇行私，请罢斥。给事
中周瑞豹疏謟延儒，思睿力诋其谬。已，论救给事中
魏呈润，御史李曰辅、王绩灿巡按云南。陛辞，历指诸
弊政而言“举朝拯焚救溺之精神，专用之。摘抉细微，
而以察吏诘戎，予夺大柄，仅付二三阉寺。嘉言不用，
用言不嘉，厝火自安。不知变计，天下安望太平？”忤旨，
切责，还朝。值帝撤还二部总理诸镇监视内臣。思睿
请并撤京营关宁者，因诋向来秉政大臣阿承将顺
之罪，意指温体仁也。体仁二子俨、伉，数请嘱提学佥
事黎元宽。会元宽以文体险怪论黜，遂发其二子私
书。思睿劾体仁纵子作奸，以元宽揭为据。体仁为群
谋陷之，揭不出元宽手。元宽上疏证明，思睿遂劾体
仁以“群谋”二字成陷人之阱，但知有子，不知有君。当
今流贼纷扰，中土荡然，不闻出一画为天子分忧，徒
务欺罔鬼蜮之计。昨岁票拟行私，致陵寝震动，举朝
共斥其奸，犹多方卸脱，谓：“出圣裁，过则归君，善则归
己，岂复有人心者哉？”帝怒，夺俸五月，出视河东盐政。
安邑有故都御史曹于汴讲学书院，思睿扩其堂庑，
祀卜子夏、王通、薛瑄其中。以于汴配置田，构学舍，公
馀亲莅讲授。代还，乞假归里。未几卒。

===成勇===按《明外史》本传：“勇字仁有，安乐人。天启二年会试，答
策极言宦官之祸，被放。又三年，成进士。同年生邀谒
魏忠贤，持不可，授饶州推官。谒邹元标于吉水，师事
之。中使至，知府以下俱郊迎，勇独不往，且捕笞其从
人。中使将愬之，忠贤会败，获免。丁内外艰，历开封、归
德二府推官。流贼攻归德，乘城守，击败之。崇祯十年”，
行取入京。时变考选例，优者得为翰林，公论首勇。而
吏部尚书田唯嘉为任濬地，抑勇及他寡援者二十
三人为部曹，勇得南京吏部主事。舆论大哗。勇恬然，
不数日即辞朝去。明年二月，帝御经筵，问讲官保举
考选得失。谕德黄景昉讼勇及朱天麟屈，讲官群和
之。帝亲策诸臣，天麟得翰林，濬亦得御史。而勇以先
赴南京不获与。寻用御史涂必泓言，授南京御史。杨
嗣昌夺情入阁，黄道周、何楷、林兰友、刘同升、赵士春
言之，咸获谴。勇愤，其年九月上疏曰：“《礼》莫大于伦，伦
莫大于君亲。未有不知君亲而可齿于人类者也。况
俨然秉国之钧，天子是毗者乎？”嗣昌谓：“古列国之君
臣，可得而避，今一统之君臣，无所逃于天地之间。是
三年之丧，可行于古，不可行于今也。嗣昌所引者何
代之经？所遵者何国之典？”信如其言，是凡为臣者皆
不当终三年丧。终则为后君、为不臣。先圣之《诗》《书》可
焚，先王之典礼可废。不举人类化为禽兽，不止留一
嗣昌而生天下不臣不子之心，何如去一嗣昌而树
万世“为臣为子之鹄。嗣昌岂以一身去留，系社稷安
危耶？”秉枢两年一筹莫展，边警频告，流寇披猖，无问
其经济矣。清议不畏名教，不畏先圣之训词，万世之
是非，不畏无问其品望矣。嗣昌去，则所全者大，既尽
子道，亦完臣节。不则既为今日之贼子，必为他日之
乱臣。且既不知有父矣，又执犹子之谊，事“程国祥，以
其为父同年，让行让坐。何薄于亲而厚于亲之友耶？”
疏入，帝大怒，命削籍提讯。刑官拟杖徒，不讦。嗣昌疏
救，亦不纳。乃拟遣戍，命诘主使姓名。勇狱中上书言：
“臣十二年外吏，数十日南台，无权可招，无贿可纳，不
知有党。”帝怒，切责，竟戍宁波卫。中外荐者十馀疏，皆
不召。最后用刘宗周、张玮言，命吏部覆议。久之，执政
合词请擢用，命刑部核奏，请复故官。帝以勇宥罪方
新，不当复职，命以他官。用甫闻命而京师陷。福王时
起御史，不赴。后披缁为僧，越十五年而终。